子清弟赴丹陽賦古調餞之
作者：李洪
朝代：宋

paragraphs: 酌君以烏程若下之酒，贈君以魯山于蒍之聲。
酒以惜在原兄弟之別，歌以見愛民父母之情。
大江襟喉城鐵甕，萬旅連營地勢重。
天弧北射掃欃槍，雲陽健令時方用。
從官四十腰銅章，萊衣弄孫娛高堂。
未妨朿溼先馭吏，立去敗羣如牧羊。
繭絲保障優租賦，甌窶汙邪飽禾黍。
冠盖使客應薦賢，不日姓名徹當宁。
索別作惡殊匆匆，呻吟病卧號秋蛩。
松竹讀書得新句，緘題數寄北來鴻。